**Га́нна Вале́р’еўна Янку́та** (нар. 4 верасня 1984, Гродна) — беларуская пісьменніца, перакладчыца. Кандыдат філалагічных навук (2018).

Біяграфія
---------

Скончыла філалагічны факультэт БДУ, абараніла магістарскую дысертацыю паводле творчасці Айн Рэнд і кандыдацкую дысертацыю па творчасці Маргарэт Этвуд (2018). У 2018 годзе атрымлівала стыпендыю Прэзідэнта Рэспублікі Беларусь. У 2008—2018 гадах наведвала перакладчыцкую майстэрню пры Беларускім Калегіюме. Член рады інтэрнэт-часопіса «ПрайдзіСвет». Член Саюза беларускіх пісьменнікаў (з 2012). Намесніца старшыні Беларускага ПЭН-цэнтра (2013—2017).

Творчасць
---------

Перакладае прозу і паэзію з англійскай, польскай, нідэрландскай, афрыкаанс, скотс ды іншых моў. Адна з перакладчыкаў, рэдактараў і складальнікаў каментарыяў да тому выбраных твораў Эдгара По «Маска Чырвонае Смерці». Пераклала раманы Джэйн Остэн «*Пыха і перадузятасць*», Кадзуа Ісігура «*Не адпускай мяне*», Салі Руні «*Нармальныя людзі*», Януша Леона Вішнеўскага «*Канец адзіноты*» (сумесна з Кацярынай Маціеўскай), кнігу для дзяцей Катажыны Рырых «*Лапуховае поле*», аповесці Чарлза Дыкенса «*Калядная гісторыя*», Хораса Уолпала «*Замак Отранта*», дэтэктыўную прозу Артура Конан Дойла, Роберта ван Гуліка, шэраг паэтычных твораў Уільяма Шэкспіра, Уільяма Блэйка, Джона Кітса, Фернанду Песоа, Баляслава Лесьмяна, Геарга Гайма, Чэслава Мілаша, Віславы Шымборскай, Кшыштафа Каміля Бачыньскага і інш.

У 2018 годзе выдадзеная першая аўтарская кніга Ганны Янкуты «*Кот Шпрот і таямніца атракцыёнаў*» (з ілюстрацыямі Ліліі Давыдоўскай). Гэта дзіцячая кніга пра ката, які вандруе па Мінску. Паводле сюжэту кот Шпрот, які любіць уначы цішком збегчы з балкона і паблукаць па ваколіцах, знаёміцца з прывідамі, што жывуць пад вокнамі яго дома. Так пачынаюцца прыгоды ката і хлопчыка Алеся ў мінскім Парку Чалюскінцаў, завязваецца іх сяброўства з суседзямі — прывідамі, вераб’ямі і мышамі. Героі кнігі ратуюць сяброў, якія трапілі ў загадкавую пастку, і вучацца разам спраўляцца з нягодамі.

Пісьменніца Ганна Янкута і мастачка Святлана Катлярова ў 2019 годзе прыдумалі адукацыйны мультсерыял «Вожыкавая палянка», дзе важаняты будуць вучыцца назвам колераў, пальцаў, дзён тыдня, а яшчэ лічыць і спяваць.

У 2020 годзе выйшла другая кніга пра ката Шпрота — «*Кот Шпрот і зніклы мышамабіль*», а таксама казачная аповесць «*Марта і яе мара пра снег*» (на беларускай і рускай мовах).

У 2021 годзе на пляцоўцы «Аўдыятэка» змешчана аўдыёкніга «*Кот Шпрот і вежавы гадзіннік*» (WerMik Studio & Беларускі ПЭН).

Бібліяграфія
------------

* «Кот Шпрот і таямніца атракцыёнаў» (выд. «Янушкевіч», 2018 г.)
* «Кот Шпрот і зніклы мышамабіль» (выд. «Янушкевіч», 2020 г.)
* «Марта і яе мара пра снег» (выд. «Попурри», 2020 г.)
* «Час пустазелля» (выд. «Янушкевіч», 2023 г.)

Прэміі і ўзнагароды
-------------------

* Лаўрэатка конкурсу «Экслібрыс» (2012)
* Лаўрэатка прэміі «Дэбют» імя Максіма Багдановіча (2013) за пераклад аповесці Чарлза Дыкенса «Калядны харал».
* ІІ месца ў Міжнародным конкурсе на найлепшы пераклад паэзіі Віславы Шымборска (2015)

Зноскі
------

1. ↑  Распараджэнне Прэзідэнта Рэспублікі Беларусь № 37рп ад 23.01.2018 г.
2. ↑  Выйшла дзіцячая кніга пра ката, які вандруе па Мінску  (бел.). *Наша Ніва*. Праверана 22 кастрычніка 2023.

Літаратура
----------

* Красавіцкае папаўненне // Новы Час № 17 (289), 27 красавіка 2012. — С. 10.

|  |  |
| --- | --- |
| ⚙️   Нарматыўны кантроль | LCCN: no2015049440 · NUKAT: n2019015216 · SUDOC: 17853840X · VIAF: 308796018 |